Malta nnegozjat deroga biex il-proġett tal-pipeline tal-idroġenu jitqies bħala proġett ta' interess komuni għall-Ewropa, u b'hekk jista' jikkwalifika għal fondi Ewropej. Fi stqarrija ġie spjegat li l-Ministru Miriam Dalli nnegozjat biex stat membru Ewropew bħal Malta jkun marbut mal-grid Ewropew anke fejn jidħol l-użu tal-idroġenu fil-futur. Din id-deroga se tkun qed tapplika għal Malta u Ċipru u ġiet innegozjata waqt il-Kunsill tal-Enerġija li ltaqa' fil-Lussemburgu. Dan il-ftehim huwa l-ewwel pass u jrid jiġi kkonfermat wara diskussjonijiet bejn istituzzjonijiet differenti. Waqt id-diskussjoni, il-Ministru Dalli nsistiet li l-Unjoni Ewropea għandha tifhem ir-realtajiet ta' stati żgħar bħal Malta. Saħqet li l-idroġenu jista' jikkontribwixxi b'mod b'saħħtu għall-għanijiet tal-Unjoni Ewropea għal dikarbonizzazzjoni tal-klima u l-enerġija sal-2050. F'Jannar il-Ministru Dalli kienet qalet li Malta xorta se tipprova takkwista fondi Ewropej biex tibni pipeline għall-enerġija wara li l-Unjoni Ewropea kienet ċaħdet it-talba għall-fondi għal pipeline tal-gass. F'Jannar: Filmat: Malta se tfittex fondi Ewropej għal pipeline li jista' jwassal l-idroġenu .td_uid_3_60c48fb9e6714_rand.td-a-rec-img{text-align:left}.td_uid_3_60c48fb9e6714_rand.td-a-rec-img img{margin:0 auto 0 0}